kardosdrur/scandi-wiki huggingface dataset:
Pave Innocens 13.

Pave Innocens 13. (født  13. maj 1655 – 7. marts 1724) var pave fra år 1721, hvor han blev valgt, frem til sin død d. 7. marts i 1724.

Han blev født Michelangelo Conti i Italien i byen Poli. Contifamilien talte flere grever og hertuger, men også paverne Innocens 3. (1198-1216), Gregor 9. (1227–1241) og Alexander 4. (1254-1261). På Contis pavelige våbenskjold ses familiens våbenmærke.

I 1706 under Pave Clemens 11. blev han kardinal af Santi Quirico e Giulitta. Overfor Kongeriget Portugal var han fra 1697 til 1710 stedfortræder for paven. I 1721 fik hans ry for kunnen, lærdom, renhed og kærlige indstilling ham valgt til paveembedet, og han tog navnet Innocens 13. Under ham blomstrede pavedømmet, men forholdsvis begivenhedsløst.
Dog forhindrede han Jesuitterne i at gennemføre deres missionering Kina og beordrede, at trossamfundet ikke måtte optage flere medlemmer.

Referencer 
 Den niende udgave fra 1880 af en unavngivet encyclopædi.

Paver
Martin Reimer

Martin Reimer (født 14. juni 1987) er en tysk tidligere landevejscykelrytter. Han blev professionel på Cervélo TestTeam i 2009 og vandt samme år landevejsløbet under det tyske mesterskab.

Sejre 
2008
  Tysk mester – landevejsløb (U23)

2009
 4. plads Giro del Mendrisiotto
  Tysk mester – landevejsløb

Eksterne henvisninger 

 

Mandlige cykelryttere fra Tyskland
Morten A. Korch

Morten Andreas Korch (25. marts 1909 i Odense – 21. april 2012 i Hørsholm) var søn af den danske forfatter Morten Korch. Han blev uddannet som boghandler og var fra 1947 forlægger for sin fars bøger på Morten A. Korchs Forlag, som i 1949 blev sluttet sammen med Povl Branners Forlag (grundlagt 1932) til Branner og Korchs Forlag; det blev indtil 1977 ledet af Morten A. Korch. Morten A. Korchs Forlag blev gendannet i 1984
, og ved Korchs 100 års fødselsdag var han stadig aktiv på forlaget, og betegnedes som verdens ældste forlægger .

Kilder og henvisninger

Eksterne henvisninger 
 

Forlæggere fra Danmark
Hundredårige
Danskere i 1900-tallet
Danskere i 2000-tallet
3. etape af Post Danmark Rundt 2009

3. etape af Post Danmark Rundt 2009 er en rute på 181 km der går fra Århus til Vejle. Etapen bliver kørt 31. juli, og bliver betegnet som den hårdeste etape i årets løb. Der er indlagt 4 bakkespurter og 2 bonusspurter.

Udgåede ryttere 
Glenn D'Hollander, Silence-Lotto
Mads Christensen, 
Vitaly Popkov, 
Artem Topchanuk, 
Volodymyr Kogut, 
Yegor Dementev,

Resultatliste

Point- og Bakkespurter

1. spurt (Uldum Højskole, Uldum) 
Efter 126,0 km

2. spurt (Nørre Vilstrup) 
Efter 158,0 km

1. bakke (Sorring Loddinhøj, Sorring)
Efter 24,0 km

2. bakke (Svejbæk) 
Efter 59,0 km

3. bakke (Yding Skovhøj) 

Efter 92,0 km

4. bakke (Bøgeagervej, Vejle) 
Efter 142,0 km

Post Danmark Rundt 2009
Cirrus

Cirrus har flere betydninger:
 Cirrussky – en type sky
 Cirrus Airlines – et tysk flyselskab
 Cirrus Aero-Engines – en tidligere britisk flyproducent
 Cirrus (band) - et amerikansk big beat-band
Pico Viejo

Pico Viejo er en vulkan på Tenerife i de Kanariske Øer, Spanien. Pico Viejo er 3.134 m høj og søstervulkan til den næsten 600 m højere Teide, der ligger umiddelbart nord for Pico Viejo, og de to vulkaner er dannet sammen og forbundet med hinanden aktivitetsmæssigt. De ligger således begge i resterne af en tidligere vulkan, den såkaldte Las Cañadas-caldera. Hele området indgår i den nationalpark, der er opkaldt efter Teide. Det er den næsthøjeste bjerg på De Kanariske Øer efter Teide.

Se også 
 Teide

Bjerge i Spanien
Vulkaner i Spanien
Tenerife
Paneriai

Paneriai seniūnija (litauisk: Panerių seniūnija) er en forstad til Vilnius ligger ca. 10 km sydvest for Vilnius centrum på de lave skovklædte bakker langs hovedvejen Vilnius-Warszawa. Som det litauiske navn (på dansk "ved Neris") angiver, på bredden af floden, og var tidligere et yndet og velbesøgt udflugts- og badested for Vilnius' boere.

Paneriai er arealmæssigt den største seniūnija i Vilnius og samtidig den tyndest befolkede med kun godt 100 indbyggere/km².

Panerai seniūnija består af kvartererne (litauisk Miesto dalis (mikrorajonas)): Aukštieji Paneriai, Degeniai, Gariūnai, Jočionys, Kazbiejai, Liudvinavas, Naujakiemis, Trakų Vokė.

Jernbaneknudepunktet i Paneriai var skueplads for Paneriai-massakren, et massemord, hvor op mod 100.000, mest jøder, polakker, russere, litauere og romaer blev likvideret under den tyske besættelse af Litauen.

Historie 
Bydelen var tidligere en selvstændig landsby.

Paneri blev sandsynligvis anlagt som landsby engang i det 14. århundrede. I 1390 blev landsbyen erhvervet af Vilnius' bispedømme og blev hurtigt den største leverandør af mursten til byen. Paneriai deler historie med Vilnius. Efter den tredje deling af Polen blev Vilnius guvernementshovedstad i Russiske Kejserrige og Paneriai blev en del af Vilnius-guvernementet. Under Novemberopstanden stod slaget ved Ponary tæt ved landsbyen den 19. juni 1831, hvor Dezydery Chłapowskis og Antoni Giełguds styrker blev slået af det russiske infanteri.

Som resultat af Sovjets tilbagetrækning i slutningen af første verdenskrig og indgåelsen af Brest-Litovsk-traktaten blev området afstået til Tyskland og overført til den nyoprettede Hviderussiske Folkerepublik. Med Tysklands nederlag få måneder senere undergik området omfattende politiske omvæltninger, og efter den polsk-sovjetiske krig og den polsk–litauiske krig, blev området besat af og indlemmet i Polen den 20. februar 1922. I 1939 efter Tysklands invasionen af Polen blev landsbyen besat af Sovjetunionen og overført til Litauen, for kun et år senere at indgå i den nyoprettede Litauiske Socialistiske Sovjetrepublik.

Fra 1991 har Paneriai været en del af det uafhængige Litauen og har nu status som seniūnija i Vilnius.

Udmiddelbart vest for Aukštieji Panerių (dansk Øvre Paneriai) ligger mindelunden for de næsten 100.000 myrdede ved massakren i Paneriai.

Galleri

Eksterne henvisninger 

Seniūnijos i Vilnius
Holocaust
Jødedom
Maringeologi

Maringeologi er et underområde af geologi, læren om den fysiske struktur af hav- og søbunde. I maringeologien foretager man geofysiske, geokemiske, sedimentologiske og palæontologiske undersøgelser af havbunden og strandområder. Maringeologi har tætte forbindelser til fysisk oceanografi og pladetektonik.

Maringeologien var nøglen til forståelsen af bevægelserne af havbundene og pladetektonikken i årene efter 2. verdenskrig. De dybeste havbunde i de store oceaner er fortsat stort set uudforskede, og udforskningen heraf drives nu med ønsket om at få en præcis kortlægning af havbundene (af blandt andet militære årsager) og af økonomiske årsager, da man håber at finde mineraler som olie og metaller.

Endvidere er der behov for at forstå de vulkanske og seismiske aktiviteter, der ofte foregår under havets overflade i blandt andet Ildringen i Stillehavet. Også her har maringeologerne en vigtig mission, lige som det er tilfældet i forståelsen af disse års klimaændringer. 

I Danmark forskes der i maringeologi på GEUS, hvor det især er havene omkring Grønland, der er fokus på.

Geologi
Bud Abbott

William Alexander Abbott bedre kendt som Bud Abbott (2. oktober 1895 i Asbury Park, New Jersey, USA – 24. april 1974 i Woodland Hills, Californien) var en amerikansk skuespiller, filmproducent og komiker kendt fra film, radio og tv.

Han er mest kendt, sammen med Lou Costello, som komikerparret Abbott og Costello.
De optrådte sammen i perioden 1931-57. Lou Costello døde i 1959.

Bud Abbott har fået tre stjerner på Hollywood Walk of Fame for sin indsats indenfor underholdning i radio, tv og på film.

Referencer

Eksterne henvisninger 

 

Skuespillere fra New Jersey
Hollywood Walk of Fame
Laurie S. Fulton

Laurie Susan Fulton (født 2. juli 1949) var USA's ambassadør i Danmark 15. juli 2009-15. februar 2013.

Fulton var den første kvindelige amerikanske ambassadør i Danmark siden 1968, og afløste James P. Cain, som forlod ambassadørposten i januar 2009. Hun blev afløst af Rufus Gifford. Hun er partner i advokatfirmaet Willimas & Connolly i Washington DC og i 2004 blev hun udnævnt til en af Washingtons topadvokater af tidsskriftet Washingtonian Magazine.

Laurie Susan Fulton gjorde sin entre i amerikansk politik i 1979, hvor hun hjalp sin daværende mand, Thomas Daschle, som hun har 3 børn med, til en plads i Repræsentanternes Hus.

Fulton er udpeget af præsident Barack Obama og har en morfar fra Danmark:

Kilder 
 USA's nye ambassadør er landet – Politiken.dk 29/7 2009
 Biografi: Amerikansk ambassadør med danske rødder – Berlingske.dk 28/7 2009

Ambassadører fra USA
Advokater fra USA
Kanariefyr

Kanariefyr (Pinus canariensis) er et nåletræ af fyrreslægten. Træet er endemisk for de Kanariske Øer, der med subtropiske forhold uden hård frost giver gode vækstforhold for træet. Det er meget tolerant over for forskellige nedbørsmængder, som forekommer på øerne. 

Kanariefyr kan blive op til 30-45 m højt (i ekstreme tilfælde op til 60 m) og have en stammetykkelse på op til 1,5 m (i ekstreme tilfælde op til 2,5 m). Træets nåle er gul-grønne, 15-30 cm lange og sidder i grupper af tre sammen. Koglerne bliver 10-23 cm lange, er brune og blanke og kan forblive lukkede i adskillige år.

Kanariefyr i vildtvoksende form er på tilbagegang og findes først og fremmest på Tenerife og La Palma. Tømmeret fra træet er blandt de fineste fra fyrrene, da det er hårdt, stærkt og holdbart.

Nåletræer
Tørketålende planter
Stedsegrønne
Fyrreslægten
Siegerland-Flughafen

Siegerland-Flughafen, også benævnt Siegerland Airport (IATA: SGE, ICAO: EDGS), er en regional lufthavn der ligger ved byen Westerwald, Regierungsbezirk Arnsberg, Kreis Siegen-Wittgenstein. Selve lufthavnsområdet ligger i de 2 delstater Nordrhein-Westfalen og Rheinland-Pfalz, Tyskland. Der er 30 km til byen Siegen.

Selskaber 
Lufthavnen bliver primært brugt til privatflyvning og faldskærmsudspring, men i sommeren 2009 fløj Turkish Airlines til Istanbul og SunExpress havde charterflyvninger til Antalya

Eksterne henvisninger 
 
 Siegerland-Flughafen officiel site

Lufthavne i Tyskland
Etableret i 1967
Luftfart i Rheinland-Pfalz
Luftfart i Nordrhein-Westfalen
Gustav Holm

Gustav Frederik Holm  født 6. august 1849 i København, død 13. marts 1940 sammesteds, han er begravet på Garnisons Kirkegård. Var en dansk søofficer og polarforsker i Grønland. Han var søn af en orlogskaptajn og blev selv kaptajn i 1885.

Han foretog fra 1876-85 geologisk undersøgelser og kortlægning af distrikterne omkring Julianehåb (Qaqortoq) og Angmagssalik (Tasiilaq). Han tilhører grundlæggerne af moderne eskimoforskning.

Holm deltog i og ledede selv flere ekspeditioner til Grønland; især skal Konebådsekspeditionen 1883-85 fremhæves, hvorunder Holm og hans ledsagere sydfra arbejdede sig op langs sydøst kysten af Grønland. I 1884 traf Holm i Ammassalik området lidt over 400 eskimoer, som han overvintrede iblandt.

I 1894 oprettede han en handels- og missionsstation i området. Holm gik af som kommandør i 1909 og var derefter lodsdirektør 1912-19.

Forfatterskab 
 Gustav Holm: "Nye Oplysninger om Grønlands ostkyst" (Geografisk Tidsskrift, Bind 4; 1880)
 Gustav Holm: "Den danske Expedition til Grönland 1881" (Geografisk Tidsskrift, Bind 5; 1881)
 Gustav Holm: "Eskimoiske „Kaart' af Træ" (Geografisk Tidsskrift, Bind 8; 1885)
 Gustav Holm: "Konebaads-Expeditionen til Grønlands Østkyst 1883—85" (Geografisk Tidsskrift, Bind 8; 1885)
 Gustav Holm: "Kap Dan's Beliggenhed" (Geografisk Tidsskrift, Bind 9; 1887)
 Gustav Holm: "Bidrag til Kjendskabet om Eskimoernes Herkomst" (Geografisk Tidsskrift, Bind 11; 1891)
 Gustav Holm: "Kjendte Aztekerne Fiskekroge fer Evropæernes Ankomst?" (Geografisk Tidsskrift, Bind 11; 1891)
 Gustav Holm: "Oprettelsen af Missions- og Handelsstationen Angmagsalik paa Grønlands Østkyst" (Geografisk Tidsskrift, Bind 12; 1893)
 Gustav Holm: "Storisen i Davis-Strædet 1892" (Geografisk Tidsskrift, Bind 12; 1893)
 Gustav Holm: "De islandske Kursforskrifters Svalbarde" (Geografisk Tidsskrift, Bind 29; 1926)

Nekrolog 
 Kaj Birket-Smith: "Gustav Holm. 6. avgust 1849 – 13. marts 1940" (Geografisk Tidsskrift, Bind 43; 1940)

Kilder og henvisninger 

 

Søofficerer fra Danmark
Polarforskere fra Danmark
Embedsmænd fra Danmark
Kommandører af 1. grad af Dannebrog
Personer i Kraks Blå Bog (afdøde)
Danskere i 1800-tallet
Danskere i 1900-tallet
Kartografer fra Danmark
Personer fra København
Personer i Dansk Biografisk Leksikon
Harri Holkeri

Harri Hermanni Holkeri (6. januar 1937 i Oripää – 7. august 2011 i Helsinki) var en finsk politiker og bankmand. 

Han var statsminister i perioden 1987-91, magister i statsvidenskab, blev i 1959 tilknyttet sekretariatet i det konservative Samlingspartiets ungdomsorganisation. Han var Samlingspartiets generalsekretær i perioden 1965-70 og partiformand 1971-79. Som partileder bidrog han til at Samlingspartiet accepterede den rådende finske udenrigspolitik og brød dermed partiets isolerede stilling. Han var medlem af Riksdagen 1970-78, da han blev direktør i Finlands Bank. Efter valget i 1987 blev Holkeri statsminister i en koalitionsregering med bl.a. socialdemokraterne; den første konservative regeringsdeltagelse i 25 år. Efter valgnederlaget i 1991 trak Holkeri sig tilbage fra politikken. Han var involveret i fredsprocessen i Nordirland og var i perioden 2003-04 chef for FN's administration i Kosovo (UNMIK).

Noter

Eksterne henvisninger 
 

Statsministre fra Finland
Finlands Bank

Finlands Bank (, ) er centralbanken i Finland. 

Banken blev etableret i 1811. Helt fra begyndelsen havde banken ansvar for trykning af penge, selv om det var russiske rubler og kopek frem til finske mark blev introduceret i 1860. Desuden var svenske riksdaler i cirkulation frem til 1840. 

Centralbankchef siden 2004 er Erkki Liikanen.

Centralbankens hovedmålsætning er, i lighed med EU, en stabil inflation på omkring 2 % pr år.

Siden Finland er medlem af EU, er centralbanken også medlem af ESCB – Det Europæiske System af Centralbanker og Eurosamarbejdet. På denne måde har banken indflydelse på pengepolitikken og den økonomiske politik både i Finland og i EU.

Eksterne henvisninger 
 Officielle hjemmeside 

Centralbanker
Bank
Etableret i 1811
Jean Jaurès

Jean Léon Jaurès (3. september 1859 i Castres – 31. juli 1914) var en ledende fransk socialist. Han er særligt kendt for at have forsøgt at hindre storkrigen, som brød ud i 1914. Jaurès var akademiker og sad i nationalforsamlingen i flere perioder. Han var blandt andet aktiv i kampen for at løslade den uskyldigt dømte jødiske officer Alfred Dreyfus i den legendariske Dreyfus-affære og i kampen for at skille kirke og stat. Det lykkedes i 1905.

De franske socialister var delt i flere grupper i slutningen af 1800-tallet. Jaurès arbejdede for at forene dem, og det lykkedes ham i 1905 med grundlæggelsen af Parti Socialiste Unifié – Section Française de l'Internationale Ouvrière. Hovedorganet til det forenede socialistparti var avisen l'Humanité, grundlagt af Jaurès året før. Avisen findes stadig.

Jaurès stod i den republikanske tradition fra den store franske revolution i 1789. Han så socialismen som en fuldførelse af demokratiseringen af samfundet.

Jaurès er blevet fejlagtigt fremstillet som pacifist, men var anti-militarist. Han ville omdanne militærvæsenet i retning af et hjemmeværnsforsvar, noget han lagde frem i bogen Den nye hær i 1910. En sådan milits ville være stærk i forsvar, men umulig at bruge mod egen befolkning og til angreb på andre lande, mente Jaurès.

Det var et led i det, som blev Jaurès' største og sidste kamp, kampen mod krigen som truede. Jaurès prøvede flere gange at få den Anden Internationale til at vedtage samtidig generalstrejke i alle krigsførende lande i tilfælde krigsudbrud, men uden at det lykkedes. Han talte og skrev meget mod krigsfaren. I højreaviserne blev Jaurès kaldt "landsforræder" og "tysk agent", og den 31. juli 1914 blev Jean Jaurès skudt og dræbt af en højrenationalist. Dagen efter brød første verdenskrig ud. Morderen, Raoul Villain, sad fængslet under hele krigen, men blev frifundet i 1919 i en kontroversiel retssag.

Eksterne henvisninger 
 l'Humanite

Politikere fra Frankrig
Socialister fra Frankrig
Franskmænd begravet i Panthéon
Kvas

Kvas (, ; , , kvensk: vaasi; beslægtet med det russiske verbum for at gære og at syrne) er en drik, lavet af mørkt brød, der har gæret. Drikken er populær i Rusland, Hviderusland, Ukraine, Polen, Baltikum og de tidligere Sovjet-republikker som Usbekistan, hvor kvas-sælgere er almindelige i gaderne. I Troms og Finnmark fortsatte kvener traditionen med at brygge kvas.

Kvas kan laves af rugmel og malt udrørt i vand, eller rugbrød og sukker overhældt med vand, der står i stuetemperatur. Blandingen omrøres med mellemrum, til væsken ved fortsat gæring og dannelse af eddikesyre har fået en syrlig smag, der minder om maltøl. Samtidig dannes også små mængder ethanol og kulsyre. Alkoholindholdet er ofte nærmest nul og sjældent højere end 1,5 %.

Kvas omtales første gang i Nestorkrøniken fra starten af 1000-tallet. Det var da tale om en stærk, alkoholholdig drik, og først 100 år senere kom varianten med lavt alkoholindhold. Da vodkaen så gjorde sit indtog i 1500-tallet, forsvandt markedet for kvas med høj alkoholprocent. Salget af kvas gik imidlertid til bunds sammen med Sovjetunionen, efter at nye regler for transport og opbevaring blev indført. Man måtte ikke længere lagre kvas i tønder, kun i flasker. Først i 1996 begyndte bryggeriet Otsjakovo i Moskva som det første at sælge kvas i flasker. Russerne fik i stedet smag for øl - skønt dobbelt så dyr som kvas - og Coca Cola. Dette inspirerede kvasbryggerne til at tilsætte kulsyre og filtrere drikken.

Derefter faldt ølsalget, også pga forbud mot ølsalg fra kiosker og indstramning af reklame. Kvas kom derimod stærkt tilbage. Heineken startede derfor med fremstilling af kvas i 2015.

Kvas bliver ofte smagt til med frugt og krydderurter som jordbær eller mynte. Kvas bruges som ingrediens i den kolde russiske sommersuppe okrosjka.

Galleri

Noter

Eksterne henvisninger 

Alkoholiske drikke
Mad fra Rusland
Drikke fra Litauen
Codeshare

Codeshare henviser til en praksis, hvor en flyrute der drives af et flyselskab, markedsføres i fællesskab som en flyvning for et eller flere andre flyselskaber. De fleste store flyselskaber i dag har code-sharing partnerskaber med andre flyselskaber og code-sharing er et centralt element i de store luftfartsalliancer som blandt andet Star Alliance.

Som et eksempel er Cimber Sterlings afgange fra Billund Lufthavn til Oslo, Stockholm og København i et codeshare samarbejde med SAS. Det betyder i praksis at SAS kan sælge billetter på Cimber Sterlings ruter i eget navn og med eget rute nummer selvom det ikke er dem der flyver på ruten.

Eksterne henvisninger 
 Hvad er codeshare-flyvninger? – kort beskrevet på flysas.com

Luftfart
Die Brücke

Die Brücke (dansk: Broen) var en tysk kunstnersammenslutning af ekspressionister, der blev dannet i Dresden i 1905 af en gruppe arkitektstuderende. De stiftende medlemmer var Fritz Bleyl, Erich Heckel, Karl Schmidt-Rottluff og Ernst Ludwig Kirchner, som var gruppens leder. Senere kom Emil Nolde, Max Pechstein og Otto Mueller til. Gruppen fik stor indflydelse på udviklingen af moderne kunst i det 20. århundrede og lagde senere navn til Brücke Museum i Berlin.

Navnet referede til Friedrich Nietzsches bog Således talte Zarathustra og blev foreslået af Schmidt-Rottluff. Gruppens mål var at bygge bro mellem tradionelt tysk nyromantisk maleri og moderne ekspressionistisk maleri. Man udarbejdede et manifest i 1906, hvori det blev pointeret, at gruppen ud fra et anarkistisk ideal ville opnå frihed ved at aktionere mod det kunstneriske og akademiske establishment. Inspirationen var såvel Nietzsches elitære teorier som ønsket om en revolutionær solidarisering med masserne. Kunstnerne delte atelier og skaffede sig opbakning ved at lade publikum blive medlemmer af sammenslutningen. Alle på nær Kirchner var autodidakte; han havde studeret to semestre ved Akademie der Bildenden Künste München. 

Die Brücke var den ene af to grupper, der senere fik stor betydning for modernismen; den anden var Der Blaue Reiter, som blev dannet i München i 1911. Men til forskel fra denne var Die Brückes værker konkret ekspressionistiske. Inspirationskilderne talte bl.a. Cézanne, Gauguin, van Gogh og Edvard Munch, ligesom gruppen var påvirket af kunst fra Afrika og Stillehavsområdet. Kendetegnende var et lineært og rytmisk formsprog, skarpe kontraster og markante grafiske elementer samt en forenkling af form og farver. Det personlige og oplevede var i fokus i kunsten. Gruppen anvendte stærke farver og var i lighed med fauvisterne fra Frankrig påvirket af primitivismen, som Brücke-malerne opsøgte på det etnografiske museum i Dresden. Men i modsætning til fauvisterne var Die Brücke mere symbolske i deres anvendelse af farverne, ligesom deres skæve former blev et kendetegn. De dannede skole gennem deres omfattende brug af træsnit; det blev en vigtig teknik i 1900-tallets kunst. Motiverne var mennesker, storbyliv, portrætter og modelstudier. Hvert år udgav gruppen en mappe med træsnit og litografier.

Til og med 1908 udviklede medlemmerne den typiske Brücke-stil. Flere af de prominente medlemmer flyttede til Berlin i 1911, hvorefter de gradvist udviklede hver sin personlige stil. Gruppen blev i 1913 formelt opløst. De af værkerne, der stadig var i tysk eje, blev erklæret som Entartete Kunst i 1935, beslaglagt og i mange tilfælde ødelagt af nazisterne. 

Den tyske stat efter 2. verdenskrig købte Brücke-værker fra samlere i flere lande. Samlingen er placeret på Brücke-Museum i Berlin-forstaden Dahlem, der blev indviet i 1967. To af kunstnerne, Erich Heckel og Karl Schmidt-Rottluff, skænkede ved den lejlighed nogle af deres mest betydelige værker til museet. 

I 2008 afholdtes en 40-års-jubilæumsudstilling for museet på Gottorp Slot i Slesvig.

Eksterne henvisninger 

 Brücke Museums hjemmeside 

Etableret i 1905
Tysk kultur
Kunstnersammenslutninger
Ekspressionisme
Pave Innocens 12.

Pave Innocens 12. (13. marts 1615 – 27. september 1700; født Antonio Pignatelli) var pave fra år 1691, hvor han blev valgt, frem til sin død i 1700.

Paver fra Italien
Pave Alexander 8.

Pave Alexaner 8. (22. april 1610 – 1. februar 1691), født Pietro Vito Ottoboni, var pave fra år 1689, hvor han blev valgt, frem til sin død i 1691.

Paver
Pave Innocens 11.

Pave Innocens 11. (16. maj 1611 – 12. august 1689) var pave fra år 1676, hvor han blev valgt, frem til sin død i 1689.

Paver
Pave Clemens 10.

Pave Clemens 10. (13. juli 1590 – 22. juli 1676) var pave fra år 1670, hvor han blev valgt, frem til sin død i 1676.

Paver
Casablanca lufthavn

Casablanca lufthavn eller Mohammed V International Airport (IATA:CMN, ICAO:GMMN) (fransk: Aéroport international Mohammed V), (arabisk: مطار محمد الخامس الدولي translittereres til: Matar Muhammad al-Khamis ad-Dowaly) er den lufthavn i Marokko, som betjener Casablanca. Den drives af ONDA (den  nationale lufthavnsstyrelse) og er opkaldt efter den afdøde sultan og konge Mohammed 5. af Marokko. Den ligger i Nouasseur, som er en forstad 30 km sydøst for Casablanca, og det er Marokkos travleste lufthavn med over 6,2 millioner passagerer i 2008. 

Lufthavnen er base for Marokkos nationale flyselskab Royal Air Maroc samt for selskaberne Jet4you, Air Arabia Maroc og Regional Air Lines. Den er venskabslufthavn med Baltimore/Washington International Thurgood Marshall Airport og Yaser Arafat International Airport.

Kilder 

Lufthavne i Marokko
Pave Alexander 7.

Pave Alexander 7. (13. februar 1599 – 22. maj 1667) var pave fra år 1655, hvor han blev valgt, frem til sin død i 1667.

 

Paver
CeKEM

Center for kristen etik og moral (CeKEM) er en partineutral, kristen tænketank, der har eksisteret siden foråret 2006. CeKEMs formål er at fremme kristne værdier i det danske samfund. Det gøres primært igennem artikelskrivning, tillæg til lovforslag og lobbyisme.

Tænketanken er udelukkende finansieret via frivillige bidrag og gaver.

Eksterne henvisninger 
 http://www.cekem.dk[ CeKEMs hjemmeside] 

Tænketanke i Danmark
Etableret i 2006